CELEX: 32012D0032
Language: lt
Date: 1326931200000
Title: 2012/32/ES: 2012 m. sausio 19 d. Komisijos sprendimas, kuriuo reikalaujama, kad valstybės narės uždraustų tiekti rinkai mentinius pjovimo įtaisus, skirtus nešiojamosioms rankinėms krūmapjovėms (pranešta dokumentu Nr. C(2011) 9772)  Tekstas svarbus EEE

21.1.2012   
            
            
               LT
            
            
               Europos Sąjungos oficialusis leidinys
            
            
               L 18/5
            
         KOMISIJOS SPRENDIMAS
   2012 m. sausio 19 d.
   kuriuo reikalaujama, kad valstybės narės uždraustų tiekti rinkai mentinius pjovimo įtaisus, skirtus nešiojamosioms rankinėms krūmapjovėms
   (pranešta dokumentu Nr. C(2011) 9772)
   (Tekstas svarbus EEE)
   (2012/32/ES)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2006 m. gegužės 17 d. Europos Parlamento ir Tarybos direktyvą 2006/42/EB dėl mašinų, iš dalies keičiančią Direktyvą 95/16/EB (1), ypač į jos 9 straipsnį,
   kadangi:
   
               (1)
            
            
               žoliapjovės ir krūmapjovės yra nešiojamosios rankinės sodo ir miškų ūkio mašinos žolei, piktžolėms, krūmams, medeliams ir panašiai augmenijai pjauti. Baigtos komplektuoti žoliapjovės ar krūmapjovės aparatas yra sudarytas iš variklio, varančiojo veleno, pjovimo įtaiso ir jo apsaugo. Daugelis mašinų su vidaus degimo varikliais yra dvejopos paskirties: jas galima naudoti žolei ir piktžolėms arba krūmams ir medeliams pjauti, priklausomai nuo to, koks pjovimo įtaisas yra įtaisytas;
            
         
               (2)
            
            
               2008 m. rugsėjo mėn. Švedijos valdžios institucijos kitų valstybių narių valdžios institucijoms ir Komisijai pranešė, kad rinkai tiekta ne originalių krūmapjovių gamintojų pagamintų mentinių pjovimo įtaisų, skirtų krūmapjovėms ir sudarytų iš ne mažiau kaip dviejų metalinių dalių, kaip antai grandinių, peilių ar šepečių, sujungtų su sūkiąja galvute. Švedijos valdžios institucijos teigia manančios, kad tokio tipo mentiniai pjovimo įtaisai yra pavojingi;
            
         
               (3)
            
            
               2010 m. gegužės mėn. Jungtinės Karalystės valdžios institucijos pranešė kitų valstybių narių valdžios institucijoms ir Komisijai apie nelaimingą atsitikimą, susijusį su mentiniu pjovimo įtaisu, skirtu krūmapjovei ir sudarytu iš dviejų grandinių, sujungtų su metaliniu disku. Tuomet, iššokus įjungtos krūmapjovės, prie kurios buvo pritaisytas minėtas pjovimo įtaisas, grandinės grandžiai, buvo mirtinai sužeistas šalia stovėjęs asmuo. Jungtinė Karalystė ėmėsi priemonių, siekdama užtikrinti, kad minėti pjovimo įtaisai būtų pašalinti iš rinkos ir nebebūtų naudojami. 2010 m. birželio 2 d. Mašinų komiteto posėdyje Jungtinė Karalystė paprašė Komisijos išnagrinėti būtinybę nustatyti priemonę, kuria reikalaujama, kad valstybės narės uždraustų rinkai tiekti panašių techninių charakteristikų turinčius pjovimo įtaisus;
            
         
               (4)
            
            
               vadovaujantis Direktyvos 2006/42/EB 2 straipsnio b punkte pateikta apibrėžtimi, krūmapjovėms skirti ir pačių naudotojų sumontuojami mentiniai pjovimo įtaisai, kurie rinkai yra tiekiami atskirai, kurių rizikos vertinimas nėra atliktas ir su kuriais nepateikiama EB atitikties deklaracija ir krūmapjovių gamintojo instrukcijos, laikomi sukeičiamąja įranga;
            
         
               (5)
            
            
               Direktyvos 2006/42/EB I priedo 1.3.2 punkte dėl lūžimo rizikos dirbant reikalaujama, kad įvairios mašinų dalys ir jų jungtys išlaikytų eksploatuojant atsirandančius įtempius. Jei, nepaisant taikomų priemonių, sulūžimo ar dalių atsiskyrimo rizika lieka, šios dalys turi būti įmontuotos, išdėstytos ir (arba) apsaugotos taip, kad jų nuolaužos būtų sulaikomos, išvengiant pavojingų situacijų. Minėtos direktyvos I priedo 1.3.3 punkte dėl rizikos dėl krintančių ar išmetamų daiktų reikalaujama imtis atsargumo priemonių nuo krentančių ar išmestų daiktų keliamo pavojaus;.
            
         
               (6)
            
            
               darniajame standarte EN ISO 11806:2008 dėl nešiojamųjų rankinių krūmapjovių su vidaus degimo varikliais pateikiamos techninės specifikacijos ir bandymai, kad būtų galima užtikrinti tinkamą pjovimo įtaisų tvirtumą ir sumažinti išmetamų objektų keliamą pavojų. Standarte nenumatyta pjovimo įtaisų su daugiau kaip viena metaline dalimi. Nors darnusis standartas taikomas savanoriškai, jis rodo, kokį technologijų lygį būtina įvertinti taikant Direktyva 2006/42/EB nustatytus esminius sveikatos ir saugos reikalavimus ir laikantis jos I priedo įžanginėje dalyje nustatytų bendrųjų principų;
            
         
               (7)
            
            
               mentiniai pjovimo įtaisai su sujungtomis metalinėmis dalimis, palyginti su vienos dalies metalinėmis geležtėmis, kelia didesnę liekamąją riziką, kad naudojamas įtaisas gali lūžti arba kad gali būti išmestas objektas. Mentinių pjovimo įtaisų ir jų jungčių metalinėms dalims, atsitrenkiančioms į akmenis, uolienas ir kitas kliūtis, tenka dideli pakartotiniai mechaniniai įtempiai, todėl jos gali sulūžti arba dideliu greičiu iššokti. Be to, palyginti su vienos dalies metalinėmis geležtėmis, jomis akmenys gali būti išmetami daug didesne jėga. Prie nešiojamųjų rankinių krūmapjovių primontuoti apsaugai negali tinkamai apsaugoti nuo didesnės rizikos, kurią kelia su metalinėmis dalimis sujungti mentiniai pjovimo įtaisai. Taigi, atsižvelgiant į technologijų lygį, mentiniai pjovimo įtaisai, skirti nešiojamosioms rankinėms krūmapjovėms, negali būti laikomi atitinkančiais Direktyvos 2006/42/EB I priedo 1.3.2 ir 1.3.3 punktuose išdėstytus reikalavimus. Dėl neatitikties naudotojams ir kitiems neapsaugotiems asmenims kyla didelė rizika sunkiai ar net mirtinai susižeisti;
            
         
               (8)
            
            
               2010 m. spalio 22 d. Komisija konsultavosi su Europos sodo technikos federacija dėl priemonių, susijusių su krūmapjovėms skirtais pavojingais pjovimo įtaisais, projekto. 2010 m. lapkričio 4 d. atsakyme ši federacija pareiškė pritarianti priemonės projektui;
            
         
               (9)
            
            
               reikėtų nustatyti kuo trumpesnį terminą, nuo kurio būtų taikomos šiuo sprendimu nustatytos priemonės, kad būtų išvengta kitų nelaimingų atsitikimų;
            
         
               (10)
            
            
               šiame sprendime nustatytos priemonės atitinka pagal Direktyvos 2006/42/EB 22 straipsnį įsteigto komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Valstybės narės draudžia tiekti rinkai mentinius pjovimo įtaisus, skirtus nešiojamosioms rankinėms krūmapjovėms ir sudarytus iš kelių sujungtų metalinių dalių.
   2 straipsnis
   Valstybės narės iki 2012 m. balandžio 30 d. imasi šiam sprendimui įvykdyti reikalingų priemonių ir jas paskelbia. Jos paskelbia šias priemones ir nedelsdamos apie tai praneša Komisijai.
   3 straipsnis
   Šis sprendimas skirtas valstybėms narėms.
   
      Priimta Briuselyje 2012 m. sausio 19 d.
      
         
            Komisijos vardu
         
         Antonio TAJANI
         
            Pirmininko pavaduotojas
         
      
   
   
      (1)  OL L 157, 2006 6 9, p. 24.